答楊霖用前韻見贈
作者：孫應時
朝代：宋

paragraphs: 滄滄萬里無時盈，太山四維不可仆。
蛙井跳梁徒自喜，蟻垤崔嵬欲何就。
物情小大乃爾懸，人心是非當自究。
榮名乍滿妻孥笑，權利偏供賓客僦。
紛紛逐臭坐窮年，往往攫金忘正晝。
談誇亦或輕萬鍾，蹴嘑忍能甘一豆。
人憐世網苦易縛，我悲古道迂難售。
文章小技本游戲，功業有時真際輳。
六經墜地誰羽翼，衆說滔天誰拯救。
獨行不畏迹隨削，危言便恐眉遭灸。
舞雩鼓瑟洙泗遠，弄月吟風伊洛舊。
晨霞翠柏足餱糧，秋蘭芳芷堪懷袖。
此身今愧五斗役，歸心日繞千巖秀。
平生未飽書冊願，老大自知人物陋。
意存當世力不能，名忝儒生實難副。
楊侯楊侯豪傑士，霜鶻橫空天馬驟。
叵堪高誼謬推挽，喜見雄詞豁昏瞀。
端能有意千載前，執鞭請試從公後。